MINST KJØTT FOR PENGENE: I kveldens TV 2-innslag i programmet «Matkontrollen», kommer den Rema 1000-eide produsenten «Solvinge» aller dårligst ut med nesten 50 gram for lite kyllingkjøtt i en av pakkene. Men også Nordfjord, Den Stolte Hane, Coop, Xtra og ICA er blant produsentene som også avsløres med for lav kjøttvekt. Foto:Frode Hansen,VG

Avslørt av «Matkontrollen»: 17 av 20 pakker inneholdt mindre kjøtt enn det de var merket med: Med disse kjøttproduktene lures du på vekten

Kjøper du kjøtt som er strimlet i butikken? Da er sannsynligheten stor for at du ikke får det du betaler for.

23. april 2015

Artikkelen er over fem år gammel

I kveldens TV 2-innslag i programmet «Matkontrollen», avsløres det at vekten på kjøttpakkene med strimlet kjøtt, ikke alltid stemmer med den oppgitte standardvekten.

En stikkprøve viser at 17 av 20 pakker inneholdt mindre kjøtt enn de var merket med.

Aller dårligst ut kommer den Rema 1000-eide kyllingprodusenten Solvinge.

Les også: Saken er ikke biff

Da «Matkontrollen» kontrollveide en av Remas pakker med 400 gram strimlet kyllingfilet, var det nesten 50 gram mindre kjøtt enn det som sto oppgitt på pakken.

«Matkontrollen» har kontrollveid ti ulike produkter og to pakker fra hvert produkt, som var å finne i de store dagligvarekjedene.

Artikkelen fortsetter under grafikken.

Foto: ,

Fakta Justervesenet * Justervesenet er et direktorat for måleteknikk underlagt Nærings- og Fiskeridepartementet. * Justervesenet har ansvaret for at Norge har en måleteknisk infrastruktur som både har nasjonal og internasjonal tillit. * Etaten yter bistand innen kvalitetssikring og måleteknikk, og er et kompetansesenter for næringsliv og myndigheter. Kilde: Justervesenet Vis mer

Alle pakkene inneholdt kjøtt som var strimlet/skåret opp, ferdigpakket og merket med en standardvekt.

Vektsjekket

Pakkene som ble veid hos Justervesenet, viste at 17 av de 20 pakkene inneholdt mindre kjøtt enn de var merket med.

– Misvisende og villedende, er min personlige mening, sa distriktssjef for Justervesenet Bård Helmersen til TV 2, etter at målingene var gjennomført.

En grunn til at det er mindre kjøttmengde enn det man kan forvente er fordi kjøtt avgir væske over tid.

Mattilsynet sier til «Matkontrollen» at det er lov med et avvik på +/- 5 prosent på pakkedato for pakker med kjøtt i strimler.

FØLGER REGELVERKET: Kommunikasjonssjef Marianne Moen i Rema 1000 vil ha fornøyde kunder. Foto:Rema 1000,

VG+: BACONBLØFFEN (krever innlogging)

Men Mattilsynet syntes avvikene «Matkontrollen» har funnet, er store.

– Først og fremst er det viktig at produsenten merker slik at det er en god tillit mellom produsent og forbrukeren. Og så er det viktig at de merker i tråd med regelverket, men noen av disse avvikene ser ut til å være større enn det enn det vi skal kunne forvente, sier Ole Fjetland, direktør for avdeling Mat i Mattilsynet.

Forstår reaksjonene

Kommunikasjonssjef Marianne Moen i Rema 1000, forstår godt at kundene reagerer på at de betaler for noe de ikke får.

På spørsmål fra TV 2 om hvor mye kjøtt vi kan forvente å få i en pakke på 400 gram, svarer Moen at den veies på pakkedato, og da veies den uten den forpakningen du ser og uten absorbenten i bunnen.

Absorbenten hun sikter til er en slags pute som legges under kjøttet i pakken. Siden kjøtt avgir væske har denne «blodputen» som funksjon å suge opp væsken fra kjøttet.

– Den er ikke der når vi veier kjøttet og da sier regelverket at du kan ha pluss/minus 5 prosent på pakkedato. Og dette er jo et tynnskåret kjøtt som slipper naturlig en del væske etterpå, sier Moen til TV 2.

Moen sier videre at Rema 1000 er opptatt av å ha fornøyde kunder ved å etterleve regelverket for denne typen kjøtt.

– Det som står på pakken veies jo på pakkedato og der sier det at vi kan ha pluss minus inntil 5 prosent, sier Moen til TV 2.

Dette svarer produsentene:

DEN STOLTE HANE: – Vi har svært strenge rutiner for vektkontroll hos Den Stolte Hane. Vi har installert automatisk vektkontroll i vår produksjon og har lagt oss godt innenfor Justervesenets retningslinjer for vekt når varen sendes fra oss. Kylling er et levende materiale og vil kunne ha et naturlig veskeslipp gjennom holdbarhetstiden som vil samle seg i absorberen i pakken, sier Fredrik Strømmen hos Den Stolte Hane.

SOLVINGE/REMA 1000: – Rema 1000 ønsker at kundenes forventninger innfris. Siden kundene ikke er fornøyde selv om vi etterlever regelverket med inntil +/- 5 prosent på pakketidspunktet, har vi bedt Justervesenet og Mattilsynet vurdere om regelverket bør endres for tynnskåret kjøtt hvor væsketapet er større enn i hele kjøttstykker, sier kommunikasjonssjef Marianne Moen i Rema 1000.

PRIOR: – Porsjoneringen skjer automatisk. Det er lovpålagt at vekten i gjennomsnitt skal være over det som er angitt på pakken, og dette sjekkes hver time under produksjonen. Maksimal tillatt undervekt er 3 prosent eller 12 gram, så dette er innenfor. Vanligvis får forbruker altså mer enn det som er angitt vekt på pakken, sier informasjonssjef Åse Kringlebotn i Nortura.

Smart 365/ICA: – Slik skal det selvfølgelig ikke være og vi tar umiddelbart kontakt med leverandøren om dette, sier senior kommunikasjonsrådgiver Lise Mette Kjellberg i ICA Norge.

NORDFJORD KJØTT: – Vi gjennomfører løpende vektkontroller på produktene våre under produksjon/pakking, med resultater godt over angitt vekt. Dette avviket skyldes sannsynligvis at blodvæske fra produktet har trukket inn i «padsen» som ligger under kjøttet. Egne kontroller viser at avgitt blodvæske fra produktene til padsen kan variere fra 6 til 20 prosent. Vi vil nå intensivere fokuset, for å oppnå enda bedre resultat, sier kvalitetssjef Randi Dortea Støyva hos Nordfjord Kjøtt.

XTRA/COOP: – Det er beklagelig at man finner at disse produktene har undervekt. Det er en del væskeutslipp i pakker med skåret kjøtt, noe som samles opp i en absorber i bunnen av pakningen. Denne væsken vil da ikke inngå i vekten ved en kontrollveiing, og kan være årsaken til avviket, sier kommunikasjonsdirektør Kristin Paus i Coop Norge.

Publisert: 23.04.15 kl. 16:11

Les også

Mer om Mat og drikke